《登苏门山百泉》
宋代·刘豫

太行雄伟赤霄逼，枝分苏门为肘腋。孕奇产秀气蟠郁，涌作琉璃千顷碧。

初疑骊龙蛰山趾，仰喷明珠飞的皪。忽如湘灵理新妆，大鉴开匣乍磨拭。

峰峦倒影浸云烟，蘋藻照沙改颜色。相辉一段佳风月，馀泽几州及动植。

昔闻隐沦有仙人，高标清与溪山敌。悠悠往事散浮云，啸有遗屋行有迹。

我居东秦济水南，无限泉池日亲炙。一行作吏别经年，情思尘埃何处涤。

云祠因祷来凭栏，顿爽骨毛快胸臆。飘飘兰舟七八客，尊俎笙箫随分入。

胜概纷并接不暇，恨乏鲁戈延晷刻。归来簿领厌沉迷，春睡每着蝶梦适。

心约他时杖履游，醉漱溪流枕溪石。

作者简介：（1073—1146）宋景州阜城人，字彦游。哲宗元符间进士。徽宗宣和中判国子监，除河北提刑。金人南侵，弃官逃匿。高宗建炎中张悫荐知济南府，金人攻济南，豫杀守将关胜，降金。四年，金人册其为帝，国号“大齐”，都大名，后迁汴京。与其子刘麟时诱金人攻宋，且籍民兵三十万入寇，屡为韩世忠、岳飞、杨沂中等所败，金人诘其罪。绍兴七年，被废为蜀王，徙临潢，改封曹王。